## Pravilnik o načinu postupanja nakladnika televizijske djelatnosti radi zaštite maloljetnika

### NN 47/2008 (25.4.2008.), Pravilnik o načinu postupanja nakladnika televizijske djelatnosti radi zaštite maloljetnika

# VIJEĆE ZA ELEKTRONIČKE MEDIJE

**1604**

Na temelju članka 15. stavka 5. Zakona o elektroničkim medijima (»Narodne
novine«, broj 122/03, 79/07 i 32/08), Vijeće za elektroničke medije na svojoj
178. sjednici održanoj dana 17. travnja 2008. donijelo je sljedeći

## PRAVILNIK

### O NAČINU POSTUPANJA NAKLADNIKA TELEVIZIJSKE DJELATNOSTI RADI ZAŠTITE MALOLJETNIKA

Članak 1.

Ovim Pravilnikom uređuje se obveza postupanja nakladnika u slučaju emitiranja
programskih sadržaja za koje je vjerojatno da bi mogli ugroziti fizički,
mentalni ili moralni razvoj maloljetnika, a koji se emitiraju u nekodiranom
obliku.

Članak 2.

(1) Pod programskim sadržajima iz članka 1. ovoga Pravilnika razumijevaju se sve
vrste programskih sadržaja s prizorima pretjeranog nasilja, seksa, vulgarnih
izraza i prizora, prizora zlouporabe opijata i drugih prizora za koje je
vjerojatno da bi mogli ugroziti fizički, mentalni ili moralni razvoj
maloljetnika.
(2) Programski sadržaji iz stavka 1. neće se smatrati štetnim ukoliko su u
obrazovnim, odgojnim i znanstvenim emisijama obrađeni na primjeren način te su
prilagođeni određenoj dobi maloljetnika.

Članak 3.

(1) Ako se programski sadržaji za koje je vjerojatno da bi mogli ugroziti
fizički, mentalni ili moralni razvoj maloljetnika emitiraju u nekodiranom
obliku, nakladnik je obvezan osigurati da ih je moguće prepoznati pomoću
vizualnih simbola za cijelo vrijeme njihova trajanja.
(2) Pod vizualnim simbolima pomoću kojih je moguće prepoznati takve programske
sadržaje razumijeva se:
– pisano upozorenje neposredno prije njihova emitiranja
– oznaka u gornjem uglu ekrana (nasuprot uobičajenom mjestu identifikacijskog
simbola nakladnika).

Članak 4.

Vizualni simboli iz članka 3. odnose se na sljedeće kategorije programskih
sadržaja i primjenjuju se na navedeni način:
***1. Kategorija 18***Ovakvi programski sadržaji ne smiju se prikazivati prije 23 sata.
Nakladnik je dužan osigurati da navedenim programskim sadržajima prethodi
sljedeće pisano upozorenje s odgovarajućom oznakom u trajanju najmanje 10
sekundi:
»Programski sadržaj koji slijedi sadrži prizore za koje je vjerojatno da bi
mogli ugroziti fizički, mentalni ili moralni razvoj osoba mlađih od 18 godina.«
Nakladnik je dužan osigurati da je ovakve programske sadržaje za cijelo vrijeme
njihova trajanja moguće prepoznati pomoću sljedeće oznake u gornjem uglu ekrana,
nasuprot uobičajenom mjestu identifikacijskog simbola nakladnika:
Crveni krug s upisanom prozirnom brojkom »18«
***2. Kategorija 15***Ovakvi programski sadržaji ne smiju se prikazivati prije 22 sata.
Nakladnik je dužan osigurati da navedenim programskim sadržajima prethodi
sljedeće pisano upozorenje s odgovarajućom oznakom u trajanju najmanje 10
sekundi:
»Programski sadržaj koji slijedi sadrži prizore za koje je vjerojatno da bi
mogli ugroziti fizički, mentalni ili moralni razvoj osoba mlađih od 15 godina.«
Nakladnik je dužan osigurati da je ovakve programske sadržaje za cijelo vrijeme
njihova trajanja moguće prepoznati pomoću sljedeće oznake u gornjem uglu ekrana,
nasuprot uobičajenom mjestu identifikacijskog simbola nakladnika:
Narandžasti krug s upisanom prozirnom brojkom »15«
***3. Kategorija 12***Ovakvi programski sadržaji ne smiju se prikazivati prije 21 sat.
Nakladnik je dužan osigurati da navedenim programskim sadržajima prethodi
sljedeće pisano upozorenje s odgovarajućom oznakom u trajanju najmanje 10
sekundi:
»Programski sadržaj koji slijedi sadrži prizore za koje je vjerojatno da bi
mogli ugroziti fizički, mentalni ili moralni razvoj osoba mlađih od 12 godina.«
Nakladnik je dužan osigurati da je ovakve programske sadržaje za cijelo vrijeme
njihova trajanja moguće prepoznati pomoću sljedeće oznake u gornjem uglu ekrana,
nasuprot uobičajenom mjestu identifikacijskog simbola nakladnika:
Zeleni krug s upisanom prozirnom brojkom »12«.

Člank 5.

Pisano upozorenje iz članka 4. ovoga Pravilnika mora biti na crnoj podlozi
pisano velikim bijelim slovima. Font slova je Gotham Medium Point, veličina
slova je 16.5, leading 26 pt, tracking 2 pt.

Članak 6.

(1) Grafičke oznake (krugovi) iz članka 4. ovoga Pravilnika promjera su 21 mm tj.
60 pixela.
(2) Font u grafičkoj oznaci (krugu) je Petar Popović, a unutar grafičke oznake
nalazi se izdizajnirani odgovarajući broj.
(3) Boje grafičkih oznaka (krugova) su:
– zelena: crvena 202, zelena 219, plava 42
– narandžasta: crvena 247, zelena 147, plava 29
– crvena: crvena 237, zelena 20, plava 90

Članak 7.

(1) Grafičko rješenje (pisano upozorenje i grafičke oznake) sastavni je dio
ovoga Pravilnika.
(2) Vijeće za elektroničke medije dostavit će svim nakladnicima televizijske
djelatnosti ujednačeno pisano upozorenje i grafičke oznake, a koje su nakladnici
dužni primjenjivati.

Članak 8.

Nakladnici su dužni prilikom objavljivanja najave programa, u elektroničkim i
tiskanim medijima, uz naziv programskog sadržaja navesti i brojčanu oznaku dobne
prikladnosti sadržaja.

Članak 9.

Ranija televizijska najava programa s oznakama ne smije sadržavati neprimjerene
dijelove programskog sadržaja.

Članak 10.

(1) Nakladnici su dužni, sukladno zakonskim odredbama o programskim načelima i
obvezama, a ovisno o primjerenosti za maloljetnike, sami procijeniti kako će
označiti pojedine programske sadržaje.
(2) Agencija za elektroničke medije će u okviru svoje Stručne službe za nadzor (monitoring)
redovito pratiti jesu li nakladnici na odgovarajući način označili programske
sadržaje.

Članak 11.

Nakladnici su dužni započeti s primjenom ovoga Pravilnika u roku od osam (8)
dana od dana kada im Vijeće dostavi ujednačeno pisano upozorenje i grafičke
oznake.

Članak 12.

Ovaj Pravilnik stupa na snagu osmog (8) dana od dana objave u »Narodnim
novinama«.

Klasa: 612-1207-01/0107
Urbroj: 567-01/08-03
Zagreb, 21. travnja 2008.

Predsjednik Vijeća
mr. sc. Denis Peričić, v. r.

![](dodatni/348143.gif)

![](dodatni/348144.gif)

Pravilnik, NN 47/2008-1604
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)